# SV vil ha gratis skolefritidsordning i hele landet

**Mens høyreregjeringen vil bygge ned de offentlige tjenestene i Norge, vil SV styrke fellesskolen og gjøre SFO gratis i hele landet.**

Erna Solberg har lagt fram en perspektivmelding, en plan for hvordan vi ser for oss at det vil gå for Norge de neste 30 årene. Solberg svartmaler fremtiden for velferdsstaten, og sier rett ut at fra nå av har vi ikke råd til mer velferd. Det er selvsagt ikke sant, det handler om hvordan samfunnet fordeler ressursene vi har.

En styrket fellesskolen er viktigere enn noensinne hvis alle barn skal ha like muligheter til å lære, lykkes og trives. Da må vi for det første ha nok lærere. Vi trenger en massiv satsing på å rekruttere og beholde flere lærere. Det viktigste for barns læring er at de møter en lærer med lærerutdanning. Dette kom vi et langt skritt nærmere da SV var med og kjempet frem lærenormen i 2016. Men normen hjelper oss ikke nå når det er lærertørke, og regjeringen sørger for at enda færre slipper inn på lærerutdanningen ved å innføre et absurd krav om karakteren 4 for å komme å inn på lærerutdanningen.

For det andre må skoledagen bli mer praktisk og variert. Her ligger det et enormt potensial å se skolefritidsordningen som en del av ungenes helhetlige skoledag. Gratis SFO gjør skolen til en sterkere fellesskapsarena med nye yrkesgrupper inn i skolen, noe vi har god erfaring med fra Oslo. Gratis SFO til alle barn er også en velferdsreform. En familie med et barn i SFO sparer i gjennomsnitt 13 036 kroner i året med gratis SFO. Det er sosial utjevning i praksis! Gratis SFO gir mulighet til mer fysisk aktivitet, mer tid til praktisk læring og gratis og sunn skolemat til alle barn. Vi har hatt nok hjemmeskole på en stund. Det er på høy tid å erstatte de tradisjonelle hjemmeleksene med øving på skolen og på SFO.

For det tredje må vi ha mer tillit og mindre måling i skolen. Målstyringen av skolen, med standardisert testing som hovedingrediens, er avleggs og må erstattes med tillitsbasert styring.

Barn og unge fortjener en endret og mer variert skoledag. Dette har blitt enda tydeligere etter snart et år med korona. Ungene våre fortjener en skole med nok lærere som har tid til å bli godt kjent med - og å følge opp hvert enkelt barn. En skole som speiler det samfunnet vi ønsker – en inkluderende fellesskole hvor alle elever har like gode muligheter for å lære, lykkes og trives.